*Projekts*

LATVIJAS REPUBLIKAS MINISTRU KABINETS

20\_\_.gada \_\_.\_\_\_ Noteikumi Nr.\_\_

Rīgā (prot. Nr.\_\_ \_\_.§)

**Lēmumu par rezerves zemes fondā ieskaitīto zemes gabalu un zemes gabalu, kas nav izmantoti īpašuma tiesību atjaunošanai, piederību vai piekritību pieņemšanas kārtība**

Izdoti saskaņā ar

[Zemes](http://m.likumi.lv/ta/id/34595-par-valsts-un-pasvaldibu-zemes-ipasuma-tiesibam-un-to-nostiprinasanu-zemesgramatas) pārvaldības likuma [13.panta](http://m.likumi.lv/ta/id/34595-par-valsts-un-pasvaldibu-zemes-ipasuma-tiesibam-un-to-nostiprinasanu-zemesgramatas#p6) pirmās daļas 13.punktu

1. Noteikumi nosaka kārtību:

1.1. kādā Valsts zemes dienests nodod datus par rezerves zemes fondā ieskaitītiem zemes gabaliem un zemes gabaliem, kas nav izmantoti īpašuma tiesību atjaunošanai;

1.2. kādā nozaru ministrijas pieņem lēmumus par attiecīgu zemes gabalu piederību vai piekritību valstij pēc zemes reformas pabeigšanas un kādā pašvaldības pieņem lēmumus par zemes gabalu piekritību pašvaldībai.

2. Ministrija sagatavo rīkojuma projektu par zemes gabalu piederību vai piekritību valstij (turpmāk – rīkojuma projekts) vai attiecīgi pašvaldība pieņem lēmumu par zemes gabalu piekritību pašvaldībai ne vēlāk kā divu gadu laikā pēc Ministru kabineta rīkojuma par zemes reformas pabeigšanu attiecīgās vietējās pašvaldības administratīvajā teritorijā vai visās novada teritoriālā iedalījuma vienībās izdošanas.

32333. Valsts zemes dienests sagatavo un piecu darbdienu laikā publisko Nekustamā īpašuma valsts kadastra informācijas sistēmā (turpmāk – Kadastra informācijas sistēma) reģistrētos datus (\*.xls datnes formātā) par rezerves zemes fondā ieskaitītiem zemes gabaliem un zemes gabaliem, kas nav izmantoti īpašuma tiesību atjaunošanai, tai skaitā par kopīpašumā esošajām domājamām daļām, kurām nav noteikta piederība vai piekritība (turpmāk – zemes vienība), katrā administratīvajā teritorijā (turpmāk – saraksts) savā tīmekļa vietnē lejupielādei:

3.1. pēc šo noteikumu spēkā stāšanās – par visu to vietējo pašvaldību administratīvajām teritorijām vai novada pašvaldības teritoriālajām vienībām, par kurām Ministru kabineta rīkojums par zemes reformas pabeigšanu izdots līdz šo noteikumu spēkā stāšanās brīdim;

3.2. pēc Ministra kabineta rīkojuma par zemes reformas pabeigšanu attiecīgās vietējās pašvaldības administratīvajā teritorijā vai visās novada teritoriālā iedalījuma vienībās izdošanas, kas izdots pēc šo noteikumu spēkā stāšanās.

4. Valsts zemes dienests sarakstā norāda šādu informāciju:

4.1. zemes vienības atrašanās vieta (administratīvās teritorijas nosaukums);

4.2. zemes vienības statuss;

4.3. zemes vienības kadastra apzīmējums;

4.4. zemes vienības platība;

4.5. īpašnieks vai, ja tāda nav, — tiesiskais valdītājs vai lietotājs, tam piekrītošā domājamā daļa;

4.6. zemes vienības lietošanas mērķis;

4.7. zemes vienības adrese;

4.8. zemes lietošanas veidu „mežs”, „zeme zem ceļiem” un „zeme zem ēkām un pagalmiem” platības zemes vienībā;

4.9. uz zemes vienības esošas Kadastra informācijas sistēmā reģistrētas būves:

4.9.1. kadastra apzīmējums;

4.9.2. lietošanas veids;

4.9.3. nosaukums;

4.9.4. piederības statuss;

4.9.5 īpašnieks vai, ja tāda nav, – tiesiskais valdītājs vai lietotājs;

4.10. zemes vienības kadastrālā vērtība.

5. Ministrijas šo noteikumu 3.2.apakšpunktā noteiktajā gadījumā astoņu mēnešu laikā pēc saraksta publiskošanas, bet šo noteikumu 3.1.apakšpunktā noteiktajā gadījumā – ne vēlāk kā septiņus mēnešus pirms šo noteikumu 2.punktā noteiktā termiņa beigšanās:

5.1. izvērtē, kuras sarakstā norādītās zemes vienības piekrīt vai pieder valstij un ierakstāmas zemesgrāmatā uz attiecīgās ministrijas vārda saskaņā ar likumu „Par valsts un pašvaldību zemes īpašuma tiesībām un to nostiprināšanu zemesgrāmatās” (turpmāk – valstij piekritīga zeme), un izdara sarakstā par tām atzīmi;

5.2. elektroniski nosūta sarakstu ar šo noteikumu 5.1.apakšpunktā izdarītajām atzīmēm vai informāciju, ka sarakstā nav valstij piekritīga zeme attiecīgas ministrijas personā, tai pašvaldībai, kuras administratīvajā teritorijā ietilpst izvērtētās zemes vienības.

6. Pašvaldības zemes vienību piekritību vai piederību pašvaldībai saskaņā ar likumu „Par valsts un pašvaldību zemes īpašuma tiesībām un to nostiprināšanu zemesgrāmatās” (turpmāk – pašvaldībai piekritīga zeme) uzsāk izvērtēt vienlaicīgi ar ministrijām.

7. Pēc šo noteikumu 5.2.apakšpunktā minētā saraksta vai informācijas, ka sarakstā nav valstij piekritīga zeme, saņemšanas no visām ministrijām vai pēc tam, kad pagājis šo noteikumu 5.punktā noteiktais termiņš, pašvaldība:

7.1. šo noteikumu 3.2.apakšpunktā noteiktajā gadījumā divu mēnešu laikā, bet šo noteikumu 3.1.apakšpunktā noteiktajā gadījumā – ne vēlāk kā piecus mēnešus pirms šo noteikumu 2.punktā noteiktā termiņa beigšanās:

7.1.1. apkopo informāciju par sarakstā izdarītajām ministriju atzīmēm;

7.1.2. izvērtē, kuras no sarakstā kā valstij piekritīga zeme norādītajām zemes vienībām būtu piekritīgas pašvaldībai saskaņā ar likumu „Par valsts un pašvaldību zemes īpašuma tiesībām un to nostiprināšanu zemesgrāmatās”, un izdara sarakstā par tām atzīmi;

7.1.3. elektroniski nosūta ministrijām un Valsts zemes dienestam pašvaldību apkopoto sarakstu ar ministriju un pašvaldību izdarītām atzīmēm;

7.2. šo noteikumu 3.2.apakšpunktā noteiktajā gadījumā piecu mēnešu laikā, bet šo noteikumu 3.1.apakšpunktā noteiktajā gadījumā – ne vēlāk kā divus mēnešus pirms šo noteikumu 2.punktā noteiktā termiņa beigšanās izvērtē, kuras no sarakstā kā valstij piekritīga zeme nenorādītajām zemes vienībām ir pašvaldībai piekritīga zeme, un pieņem lēmumu par zemes vienību piekritību pašvaldībai.

8. Pēc šo noteikumu 7.1.3.apakšpunktā minētā pašvaldības apkopotā saraksta ar ministriju un pašvaldību izdarītām atzīmēm saņemšanas:

8.1. piecu darbdienu laikā Valsts zemes dienests publisko sarakstu savā tīmekļa vietnē;

8.2. šo noteikumu 3.2.apakšpunktā noteiktajā gadījumā četru mēnešu laikā, bet šo noteikumu 3.1.apakšpunktā noteiktajā gadījumā – ne vēlāk kā vienu mēnesi pirms šo noteikumu 2.punktā noteiktā termiņa beigšanās ministrija sagatavo rīkojuma projektu par zemes vienībām, kuras kā valstij piekritīgu zemi sarakstā atzīmējusi viena ministrija, un tās nav norādītas kā pašvaldībai piekritīga zeme;

8.3. šo noteikumu 3.2.apakšpunktā noteiktajā gadījumā astoņu mēnešu laikā, bet šo noteikumu 3.1.apakšpunktā noteiktajā gadījumā – līdz šo noteikumu 2.punktā noteiktajam termiņam:

8.3.1. ministrijas un pašvaldība vienojas par zemes piekritību valstij un ministriju, uz kuras vārda zemesgrāmatā būtu ierakstāma attiecīgā zemes vienība, vai zemes piekritību pašvaldībai, ja zemes vienību kā valstij piekritīgu zemi sarakstā atzīmējusi viena vai vairākas ministrijas un kā pašvaldībai piekritīgo zemi – pašvaldība;

8.3.2. ministrijas vienojas par zemes piekritību valstij un ministriju, uz kuras vārda zemesgrāmatā būtu ierakstāma attiecīgā zemes vienība, ja zemes vienību kā valstij piekritīgu zemi sarakstā atzīmējušas vairākas ministrijas;

8.3.3. ministrija, uz kuras vārda zemesgrāmatā saskaņā ar vienošanos ierakstāma attiecīgā zemes vienība, sagatavo rīkojuma projektu vai attiecīgi pašvaldība pieņem lēmumu par zemes vienību piekritību pašvaldībai atbilstoši vienošanās saturam.

9. Informāciju par vienošanos ministrija norāda rīkojuma projekta sākotnējās ietekmes novērtējuma ziņojumā (anotācijā), bet pašvaldība – tās lēmumā.

10. Ja vienošanās nav panākta, valstij piekritīgās zemes noteikšanā ieinteresētā ministrija iesniedz izskatīšanai Ministru kabinetā informatīvo ziņojumu.

11. Pēc šo noteikumu 8.3.apakšpunktā minētā termiņa ministrija vai pašvaldība, uz kuras vārda zemesgrāmatā ierakstāma attiecīgā zemes vienība saskaņā ar šo noteikumu 8.3.apakšpunktā noteikto vienošanos par zemes piekritību, piecu darbdienu laikā nosūta Valsts zemes dienestam publiskošanai savā tīmekļa vietnē informāciju par šo zemes vienību.

12. Pašvaldība lēmumu par zemes vienību piekritību pašvaldībai var pieņemt tūlīt pēc šo noteikumu 3.punktā minētajām darbībām, ja sarakstā norādītā zemes vienība ir pašvaldībai piekritīga zeme un pašvaldības rīcībā ir visu ministriju sniegtā informācija par to, ka sarakstā norādītā zemes vienība, tai skaitā zemes vienības domājamā daļa, nav valstij piekritīga zeme.

13. Rīkojuma projektu ministrija var sagatavot un iesniegt Ministru kabinetā tūlīt pēc šo noteikumu 3.punktā noteiktajām darbībām, ja sarakstā norādītā zemes vienība ir valstij piekritīga zeme un ministrijas rīcībā ir pašvaldības sniegta informācija par to, ka sarakstā norādītā zemes vienība, tai skaitā zemes vienības domājamā daļa, piekrīt vai pieder valstij.

14. Attiecīgā ministrija vai pašvaldība kadastra datu aktualizācijas jomu regulējošos normatīvajos aktos noteiktā kārtībā ierosina zemes vienību kadastra datu aktualizāciju Kadastra informācijas sistēmā mēneša laikā pēc Ministru kabineta rīkojuma par zemes vienības piekritību vai piederību valstij attiecīgās ministrijas personā vai pašvaldības lēmuma par zemes vienības piekritību pašvaldībai pieņemšanas.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

16.03.2016. 09:54

1132

J.Mierkalne

67038681, [judite.mierkalne@vzd.gov.lv](mailto:judite.mierkalne@vzd.gov.lv)